《己卯寒食》
宋代·于石

今年客路逢寒食，村落无烟春寂寂。
荒冢累累人不识，芳草凄凄吐花碧。
麦饭一盂酒一滴，哀哀儿女春衫湿。
我过其傍因太息，有坟可酹何须泣。
干戈满地边云黑，路傍多少征人骨。

作者简介：元间婺州兰溪人，字介翁，号紫岩，更号两溪。貌古气刚，喜诙谐，自负甚高。宋亡，隐居不出，一意于诗。豪宕激发，气骨苍劲，望而知其为山林旷士。有《紫岩集》。